HR Službeni list Europske unije C 368/10

Objava zahtjeva za izmjenu u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2017/C 368/08)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1).

ZAHTJEV ZA ODOBRENJE VEĆE IZMJENE SPECIFIKACIJE PROIZVODA ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„SALCHICHÓN DE VIC”/„LLONGANISSA DE VIC”

EU br.: PGI-ES-02158 – 4.7.2016.

ZOI ( ) ZOZP ( X )

1. Skupina koja podnosi zahtjev i legitimni interes

Regulatorno vijeće za ZOZP Llonganissa de Vic Ronda St. Pere, 19-21, 5-6 08010 Barcelona ŠPANJOLSKA info@llonganissadevic.cat www.llonganissadevic.cat

Regulatorno vijeće za zaštićenu oznaku zemljopisnog podrijetla „Salchichón de Vic”/„Llonganissa de Vic” čine svi proizvođači kobasice pod ZOZP-om „Salchichón de Vic”/„Llonganissa de Vic” i ono ima legitimni interes za podnošenje zahtjeva za izmjenu.

2. Država članica ili treća zemlja

Španjolska

3. Rubrika specifikacije proizvoda na koju se primjenjuje/primjenjuju izmjena/izmjene

— ☐ Naziv proizvoda — ☒ Opis proizvoda — ☐ Zemljopisno područje — ☐ Dokaz o podrijetlu — ☒ Metoda proizvodnje — ☒ Povezanost — ☒ Označivanje — ☒ Ostalo (nadzorno tijelo i zakonodavni zahtjevi)

4. Vrsta izmjene (izmjena)

— ☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012. — ☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument) koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

5. Izmjena (izmjene)

Opis proizvoda:

— Tekst prvog odlomka opisa proizvoda u specifikaciji izmijenjen je i dopunjen radi usklađivanja s različitim odjeljcima specifikacije i jedinstvenim dokumentom. U tom odjeljku nisu navedeni ni mast, iako je ona ključni sastojak proizvoda, ni šećer iako je njegova uporaba oduvijek dio uobičajene prakse. Osim toga, u tim su odjeljcima upotrijebljeni nazivi „but i leđa” ili „šunka od buta i šunka od plećke”. Iako su ti nazivi istovrijedni, smatralo se da bi ih bilo dobro standardizirati kako bi se olakšalo razumijevanje dokumenta. Navedeni odlomak sada glasi: „‚Salchichón de Vic’/‚Llonganissa de Vic’ tradicionalna je kobasica iz Katalonije, proizvedena od krte svinjetine (šunka od buta i plećke i visokokvalitetno krto meso) i masti, šećera, soli i papra kao jedinih začina. Smjesa se melje, macerira, nadijeva u ovitak i zatim suši.”

— Proširena je definicija vrsta ovitaka dopuštenih u proizvodnji kobasice Salchichón de Vic kako bi se uključili šivani i sastavljeni ovici, koji su također dosad definirani kao ovici prirodnog podrijetla. Ta je izmjena napravljena radi prilagodbe na promjene do kojih je došlo na tržištu prirodnih ovitaka za kobasice. Te nove značajke ne utječu na organoleptička svojstva konačnog proizvoda. Tekst sada glasi: „Prirodni ovici (od zadnjeg crijeva (danke), od debelog crijeva, šivani ili sastavljeni ovici.”

— Naslov pododjeljka „Kemijski sastav” u specifikaciji promijenjen je u „Fizikalno-kemijski parametri” jer se smatralo da bolje odgovara sadržaju.

— Fizikalno-kemijski parametri djelomično su izmijenjeni kako bi se poboljšao opis proizvoda pod ZOZP-om „Salchichón de Vic”/„Llonganissa de Vic”. U tom je pogledu razjašnjeno da se najveći postotak „šećera” odnosi na „ukupne šećere izražene kao glukoza”. Osim toga, parametar „vlažnost (%)” zamijenjen je parametrom „aktivnost vode (Aw) pri 20 °C”. Dodana je i pH vrijednost. Ta dva nova parametra pružaju preciznije informacije o fizikalno-kemijskim svojstvima i značajkama u pogledu sigurnosti hrane. Utvrđene su i sljedeće vrijednosti, pri čemu je uzeta u obzir varijabilnost uslijed postupka sušenja. Aw (pri 20 °C) < 0,92 i 5,3 ≤ pH ≤ 6,2. Tekst sada glasi: „— Maksimalni udio masti: 48 % (*1) — Minimalni udio bjelančevina: 38 % (*) — Maksimalni omjer kolagena i bjelančevina × 100: 12 — Ukupni topljivi šećeri izraženi u maksimalnoj dopuštenoj količini glukoze: 3 % (*) — Dodane bjelančevine: Nema — Aktivnost vode pri 20 °C: Aw < 0,92 — 5,3 ≤ pH ≤ 6,2

— Utvrđeno je da su monosaharidi i disaharidi jedini dopušteni šećeri (kao sastojci).

— Utvrđeni su dopušteni aditivi u proizvodnji proizvoda pod ZOZP-om jer u prethodnoj inačici specifikacije ta informacija nije bila navedena. Jedini dopušteni aditivi su askorbinska kiselina i njezina natrijeva sol, kalijev nitrat, natrijev nitrat, kalijev nitrit i natrijev nitrit.

— Veličine i oblici: Kao odgovor na promjene na tržištu i u potražnji potrošača, proširen je raspon masa i oblika proizvoda pod ZOZP-om „Salchichón de Vic”/„Llonganissa de Vic”. Točnije, dodani su manji komadi (mase manje od 300 g) te narezani i pakirani oblik. To podrazumijeva smanjenje promjera i minimalnog vremena sušenja malih komada kako bi se sačuvale značajke proizvoda. Osim toga, uklonjena je informacija o duljini proizvoda s obzirom na to da su dimenzije zaštićenog proizvoda već dovoljno određene promjerom i masom. Novi je raspon veličina, zajedno s pripadajućim razdobljem sušenja, sljedeći: Masa (g) Promjer sušene kobasice (suha) (mm) Minimalno vrijeme sušenja (u danima) 200 – 300 ≥ 35 ≤ 75 30 dana ≥ 300 > 40 ≤ 90 45 dana

— Uklonjeno je upućivanje na standard kvalitete iz 1980. primjenjiv na sirove salamurene mesne proizvode za kobasice jer je taj standard stavljen izvan snage. Budući da proizvodi pod ZOZP-om uvijek moraju biti u skladu s postojećim sektorskim zakonodavstvom, smatralo se nepotrebnim navesti pravilo kojim je zamijenjen.

Metoda proizvodnje:

Osim izmjena opisanih u nastavku u tekst su unesene i neke isključivo formalne izmjene.

— Odjeljak specifikacije „Metoda proizvodnje” preoblikovan je s ciljem da ga se poboljša i da sadržava samo potrebne informacije. U tom je pogledu uklonjeno upućivanje na uvjete maceracije. Razlog tomu je provedena studija o utjecaju vremenskih i temperaturnih uvjeta maceracije na komade svježeg mesa i sastojke kobasice Salchichón de Vic nakon miješenja, a prije nadijevanja ovitka. Zaključak je studije da tijekom te faze pripreme kobasice učinci navedenih čimbenika u pogledu intenziteta, vremena potrebnog za djelovanje i njihovo međudjelovanje ne utječu znatno na postupak proizvodnje, konačna organoleptička i higijenska svojstva ili kasniju prodaju (rok uporabe) proizvoda pod ZOZP-om „Salchichón de Vic”/„Llonganissa de Vic”.

— Razdoblje sušenja prilagođeno je novom rasponu masa.

— Osim toga, naglašena je i dodatno obrazložena ideja da kobasica Salchichón de Vic svoju aromu i okus poprima tijekom procesa fermentacije i enzimskih procesa uslijed djelovanja mikrobiološke flore karakteristične za visoravan Plana de Vic.

Predloženi tekst odjeljka specifikacije „Metoda proizvodnje” glasi:

„Svježe komade mesa čiste specijalizirani tehničari, a zatim ga melju i miješaju s kockicama masnog tkiva i ostalim sastojcima, među kojima može biti i kiselo tijesto koje sadržava bakterijsku floru iz vlastite proizvodnje. Nakon što se izradi savršena smjesa sastojaka i mješavine mesa, oblikuje se u krute blokove bez unutarnjih zračnih džepova. Blokovi zatim prolaze postupak maceracije prema tradicionalnim znanjima i vještinama s ciljem postizanja dobrih temelja za fermentaciju, a ona se očituje pojavom karakteristične arome i boje. Dozrela se mješavina mesa zatim puni u potpuno čiste, prirodne i prethodno pripremljene ovitke. Punjenje ovitka mješavinom mesa mora se provoditi vrlo pažljivo kako ne bi bilo praznih džepova ili praznog prostora (prisutnost zraka) jer bi oni uzrokovali lošu stabilnost i nepravilnu fermentaciju. Nakon nadijevanja ovitaka kobasice se premještaju u sušare gdje se odvija sušenje i dehidracija. Cijeli postupak traje barem 30 dana za najmanje komade koji su lakši od 300 g i 45 dana za komade od 300 g ili veće. Okolišni uvjeti u sušarama (temperatura, relativna vlažnost i brzina zraka) mogu se po potrebi prilagoditi prema prevladavajućim klimatološkim uvjetima. Kobasica se mora rezati jednoliko, glatko i bez raspadanja, mora biti uobičajene boje te se mora jasno vidjeti razlika između krtog mesa i kockica masnog tkiva. Mora imati i karakterističan miris i okus koji potječu od fermentacije i enzimskih metaboličkih procesa koji su posljedica bakterijske i gljivične flore karakteristične za visoravan Plana de Vic.”

Povezanost sa zemljopisnim područjem:

— U pododjeljku specifikacije „Prirodni čimbenici” ispravljena su i pojašnjena neka upućivanja na vrstu mikroflore. Točnije, relevantne izmjene su sljedeće: — Rečenica „[…] tipična gljivična flora koja se na tom području razvila i prilagodila […]” mijenja se i glasi „[…] tipična mikroflora koja se na tom području razvila i prilagodila […]”. — Rečenica „[…] razvojem gljivične flore mliječne kiseline omogućava se zakiseljavanje mješavine mesa, čime se sprječava razvoj dijela neželjene flore koja uzrokuje fermentaciju, a time i truljenje mješavine” mijenja se i glasi „[…] razvojem bakterijske flore mliječne kiseline omogućava se zakiseljavanje mješavine mesa, čime se onemogućava razvoj dijela neželjene flore koja uzrokuje neuravnoteženu fermentaciju”.

— U tom je pododjeljku uklonjen sljedeći stavak jer se smatrao nepotrebnim: „Bilo je pokušaja da se proizvedu starter-kulture za implantaciju mikroflore u drugim proizvodnim područjima, ali je proces sušenja bio neuspješan bilo u fazi razvoja i implantacije bilo zato što proizvedena kobasica nije bila istovjetna onoj proizvedenoj na visoravni Plana de Vic. To je pokazalo da se Salchichón de Vic – Llonganissa de Vic može proizvesti samo na zemljopisnom području obuhvaćenom ovom zaštićenom oznakom zemljopisnog podrijetla.” Taj se odjeljak razlikuje u jedinstvenom dokumentu i sažetku i zbog toga što je u sažetku sažetak specifikacije bio prekratak pa se nastojalo da novi jedinstveni dokument bude sveobuhvatniji.

Označivanje:

— Ažurirane su informacije o označivanju. Točnije, dodan je zahtjev da se uključi simbol EU-a za zaštićenu oznaku zemljopisnog podrijetla te je dodan vlastiti logotip ZOZP-a „Salchichón de Vic”/„Llonganissa de Vic”.

Ostalo:

— Inspekcijsko tijelo: Ažurirani su podaci o inspekcijskom tijelu.

— Nacionalni pravni zahtjevi: Taj je odjeljak uklonjen jer nije dio zahtjeva iz Uredbe (EU) br. 1151/2012.

JEDINSTVENI DOKUMENT

„SALCHICHÓN DE VIC”/„LLONGANISSA DE VIC”

EU br.: PGI-ES-2158 – 4.7.2016.

ZOI ( ) ZOZP ( X )

1. Naziv

Salchichón de Vic/Llonganissa de Vic

2. Država članica ili treća zemlja

Španjolska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.2. Mesni proizvodi (kuhani, soljeni, dimljeni itd.)

3.2. Opis proizvoda na koji se odnosi naziv iz točke 1.

ZOZP „Salchichón de Vic”/„Llonganissa de Vic” tradicionalna je kobasica iz Katalonije koja se proizvodi od krte svinjetine, masti, šećera, soli i papra kao jedinih začina. Smjesa se melje, macerira, nadijeva u ovitak i zatim suši.

Kobasica se nadijeva u prirodne ovitke, a karakteriziraju je naborani vanjski izgled s ovitkom koji prianja uz mješavinu mesa, većinom pravilni valjkasti oblik i bjeličasta vanjska boja koja nastaje zbog gljivične flore, a s vremenom poprima ljubičasto-smeđe tonove. U unutrašnjosti su vidljive kockice masnog tkiva i zrna papra.

Karakterističnu i ugodnu aromu i okus poprima od začina i procesa sušenja.

Promjer i veličina ZOZP-a „Salchichón de Vic”/„Llonganissa de Vic” ovise o upotrijebljenom ovitku. Dimenzije u trenutku otpremanja i trajanje sušenja navedeni su u nastavku:

Masa (g) Promjer sušene kobasice (suha) (mm) Minimalno vrijeme sušenja (u danima) 200 – 300 ≥ 35 ≤ 75 30 dana ≥ 300 > 40 ≤ 90 45 dana

Fizikalno-kemijski parametri:

— Maksimalni udio masti: 48 % (*2)

— Minimalni udio bjelančevina: 38 % (*3)

— Maksimalni omjer kolagena i bjelančevina × 100: 12

— Ukupni topljivi šećeri izraženi u maksimalnoj dopuštenoj količini glukoze: 3 % (*4)

— Dodane bjelančevine: Nema

— Aktivnost vode pri 20 °C: Aw < 0,92

— 5,3 ≤ pH ≤ 6,2

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Upotrebljava se odabrana krta svinjetina (šunka od buta i plećke i visokokvalitetno krto meso), mast, sol, papar i prirodni ovici (od zadnjeg crijeva (danke), od debelog crijeva, šivani ili sastavljeni).

Ostali sastojci: Kao sastojci mogu se upotrebljavati jedino šećeri (monosaharidi i disaharidi), proizvođačevo vlastito kiselo tijesto, kalijev nitrit, natrijev nitrit, kalijev nitrat, natrijev nitrat, askorbinska kiselina i njezina natrijeva sol.

3.4. Posebni proizvodni postupci koji se moraju provesti na određenom zemljopisnom području

Proizvodnja proizvoda (priprema svježeg mesa, čišćenje i mljevenje, miješanje, miješenje, maceracija, nadijevanje ovitka i sušenje-dozrijevanje) mora se odvijati na zemljopisnom području opisanom u točki 4.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Kobasica Salchichón de Vic smije se prodavati narezana i pakirana, a ti se postupci mogu provesti unutar i izvan zemljopisnog područja opisanog u točki 4.

3.6. Posebna pravila za označivanje proizvoda na koji se odnosi registrirani naziv

Zaštićena oznaka zemljopisnog podrijetla „Salchichón de Vic” (na španjolskom jeziku) ili „Llonganissa de Vic” (na katalonskom jeziku) i logotip, kao i simbol EU-a za ZOZP-e te oznaka s brojem koju je odobrilo regulatorno vijeće, moraju biti jasno naznačeni na pakiranju zajedno sa svim ostalim informacijama propisanima važećim zakonodavstvom.

Prikaz logotipa ZOZP-a:

4. Sažeta definicija zemljopisnog područja

Područje definirano tom oznakom sastoji se od općina na visoravni Plana de Vic smještenih u okrugu Osona u provinciji Barcelona, i to kako slijedi:

Aiguafreda, Sant Martí de Centelles, El Brull, Seva, Tona, Muntanyola, Malla, Taradell, Sant Julià de Vilatorta, Santa Eugènia de Berga, Calldetenes, Folgueroles. Vic. Santa Eulàlia de Riuprimer, Gurb, Tavèrnolas, Roda de Ter, Manlleu, Santa Cecila de Voltregà, Sant Hipòlit de Voltregà, Les Masies de Voltregà, Oris, Torelló, Centelles, Balenyà, Les Masies de Roda, San Vicenç de Torelló i Sant Pere de Torelló.

5. Povezanost sa zemljopisnim područjem

Jedinstvenost kobasice Salchichón de Vic temelji se na ugledu i dobrom glasu koje je proizvod tijekom stoljeća stekao u Kataloniji i u ostatku Španjolske, osobito od 19. stoljeća nadalje. Dodatni razlozi su i okolišni i klimatski uvjeti na zemljopisnom području koji omogućavaju njezinu proizvodnju.

Zemljopisno područje ZOZP-a, Plana de Vic, visoravan je s izvrsnim poljoprivrednim uvjetima na kojoj se nalazi velik broj poljoprivrednih gospodarstava i malih ruralnih središta. Područje je smješteno na nadmorskoj visini od 400 do 600 metara te je okruženo planinskim lancima Guilleries, Montseny, Collsacabra i Lluçanés koji ga u određenoj mjeri izoliraju. Klima je kontinentalno-sredozemna, ali zbog njegova položaja tijekom djelovanja anticiklone zrak obično stagnira. Tada dolazi do temperaturne inverzije pa su temperature i do 20 °C niže u nizini nego na okolnim područjima. Osim toga, nad tim se područjem stalno zadržava sumaglica (u prosjeku 225 dana sumaglice godišnje). Stoga se na visoravni Plana de Vic stvaraju vrlo specifični okolišni uvjeti koje je teško oponašati. To pomaže razvoju tipične mikroflore koja je odgovorna za fermentaciju i enzimske procese koji kobasici Salchichón de Vic daju njezinu karakterističnu aromu i okus.

Kobasice Salchichón de Vic spominju se u zapisima koji datiraju iz 1456. iako bi njezina povijest mogla sezati čak u 4. stoljeće. U prošlosti su seljaci toga područja taj proizvod izrađivali na svojim imanjima kako bi konzervirali najbolje komade mesa. Od sredine 19. stoljeća nadalje u mnogim je zapisima isticana kvaliteta kobasice Salchichón de Vic, što potvrđuje njezin ugled. Primjerice, opis iz lista „El Porvenir” od 29. svibnja 1867. kaže: „…već poznate salchichones de Vic”. Poznato je i da je jedan od ljubitelja kobasice Salchichón de Vic bio i sam španjolski kralj Alfons XIII. Stoga se riječi Vic i kobasica već godinama upotrebljavaju zajedno poput imena i prezimena velikaških obitelji te je s vremenom naziv postao pravo malo blago.

Unatoč tradiciji riječi „salchichón”, koja označava debelu sušenu kobasicu, moramo istaknuti da se ona na katalonskom naziva „llonganissa” i da joj je to izvoran i autohton naziv koji je kasnije postao „salchichón” kad je ušao u španjolski jezik. Stoga su nazivi „Salchichón de Vic” i „Llonganissa de Vic” međusobno zamjenjivi.

Ukratko, kobasica Salchichón de Vic proizvod je iznimnoga ugleda, koji je rezultat iskustva koje se prenosi s generacije na generaciju proizvođača i specifičnih okolišnih uvjeta zemljopisnog područja na kojem se proizvodi.

Upućivanje na objavu specifikacije

(članak 6. stavak 1. drugi podstavak ove Uredbe)

http://agricultura.gencat.cat/pliegosalchichonvic

(1) SL L 343, 14.12.2012., str. 1.

(*2) vrijednost izražena na temelju suhe tvari

(*3) vrijednost izražena na temelju suhe tvari

(*4) vrijednost izražena na temelju suhe tvari